  Майя Бывальцева 1-тӥ шуркынмонэ Калыккуспо олимпи комитет Россиысь куасэн бызьылӥсьёсты Александр Легковез но Евгений Беловез 2014-тӥ арын Сочиын Олимпи шудонъёс дыръя допинг кутэмен янгышен лыдъяз, соин валче соослэн результатъёссы зэмтэмен лыдъямын. Со сярысь ивортэ Россиысь Куасэн бызьылонъя федерацилэн пресс-службаез. Со сяна, спортсменъёс Олимпиадаосы пыриськонлэсь пыраклы палэнтэмын. Сочиын Россилэн сборноез эстафетаын кыкетӥ инты басьтӥз, отчы Александр Легков но пыриськиз бере, азвесь медальёссэс ыштыны быгатозы эстафетая эшъёсыз но — Кемеровоысь Александр Бессмертных но Удмуртиысь Максим Вылегжанин но Дмитрий Япаров. Со дыре ик Максим Вылегжанин 50 иськеме бызёнын Олимпи чемпион луыны быгатоз, Сочиын со Легков бере кыкетӥ луиз вал. Но кылем ар пумын Шарканысь куасэн бызьылӥсез ӵошатсконъёслэсь палэнтӥзы, сое допинглы пумитъяськон куронъёсты тӥямен янгыш лыдъязы ке, чемпион уз луы. Удмуртиысь спортсмен пумысен пумкылъян вуоно арняе кутозы. Россиысь Куасэн бызьылонъя федерация Спортъя арбитраж судэ аппеляцилы ужкагазъёс дасяны кутскиз. Тодэ вайытом, Максим Вылегжанинэз но Россиысь эшшо кӧнязэ ке куасэн бызьылӥсьёсты ӵошатсконъёслэсь палэнтӥзы Допинглы пумитъяськонъя дунневыл агентстволэн эрико ӧриезлэн кивалтӥсезлэн Стив Макларенлэн докладэз бере, кытын со Россиысь спортсменъёсты Сочиын Олимпиада дыръя допинг кутэмен янгыше уськытӥз. Тегъёс: Спорт Ижкар Олимпиада Сочи МаксимВылегжанин ДмитрийЯпаров Удмуртия куасэнбызьылон допинг  